Շրիդևի

Շրիդևի (հինդի` श्री देवी, իրական անունը` Շրի Ամմա Յանգեր Այյապան, ), հնդիկ դերասանուհի և պրոդյուսեր։ Նկարահանվել է հինդի, թամիլերեն, տելուգու և մալայալամ լեզուներով մոտ 265 ֆիլմերում։ Պարգևատրվել է կառավարական Պադմա Շրի պարգևով (2013 թ.) և Filmfare Awards մրցանակներով։

Կենսագրություն 
Շրիդևին ծնվել է փաստաբանի ընտանիքում։ Նրա մայրենի լեզուն թամիլերենն է։ Ունի մեկ հարազատ քույր և հայրական կողմից երկու եղբայր։

Շրիդևին կինոյում նկարահանվել է մանկական տարիներից։ Առաջին մեծ դերը խաղացել է 1976 թվականին նկարահանված «Moondru Mudichu» ֆիլմում, որտեղ նրա խաղընկերներն էին Քամալ Հասանը և Ռաջնիկանտը։ 1983 թվականին Շրիդևին առաջին անգամ «Տխուր պատմություն» ֆիլմի համար ներկայացվել է Filmfare Award մրցանակի։ Հիշարժան են նրա դերակատարումները «Դատավոր Չոուդրին» (1982 թ.), «Արտիստը» (1983 թ.), «Թանկագին ընկեր» (1983 թ.), «Օձային Աստված» (1984 թ.), «Երջանիկ տունը» (1986 թ.), «Կախարդական ադամանդը» (1986 թ.), «Միսթր Հնդկաստան» (1987 թ.), «Հարազատ երեխան» (1987 թ.), «Խարդախը» (1988 թ., առաջին Filmfare Award մրցանակը՝ կանացի լավագույն դերի համար), «Չանդնի» (1988 թ.), «Սիրո ակնթարթ» (1991 թ., երկրորդ Filmfare Award մրցանակը), «Գող Չանդուն» (1992 թ., Նանդի մրցանակ), «Լուսներեսը» (1994 թ.), «Բաժանում» (1997 թ.) և այլ ֆիլմերում։

Ամուսնանալուց հետո Շրիդևին որոշ ժամանակով լքեց կինոնկարահանման հրապարակը, սակայն 2004 թվականին կրկին վերադարձավ։ Նրա խաղընկերներն են եղել Քամալ Հասանը, Ջիտենդրան, Միթհուն Չակրաբորտին, Անիլ Կապուրը, Ամիթաբհ Բաչչանը, Շահրուխ Խանը, Սալման Խանը և ուրիշներ։

Անձնական կյանքը 
Շրիդևին սիրավեպ է ունեցել Միթհուն Չակրաբորտիի հետ և նույնիսկ լուրեր էին պտտվում նրանց գաղտնի ամուսնության մասին։ Սակայն բաժանվել են, երբ Միթհուն Չակրաբորտին հրաժարվել է ամուսնալուծվել իր օրինական կնոջից՝ դերասանուհի Յոգիտա Բալիից։ 1996 թվականին Շրիդևին ամուսնացել է կինոպրոդյուսեր Բոնի Կապուրի հետ, ով հանուն Շրիդևիի լքել է իր առաջին կնոջը։ Ամուսնության ընթացքում Շրիդևին և Բոնի Կապուրը ունեցել են երկու դուստր։

Մահը 
Շրիդևին մահացել է 2018 թվականի փետրվարի 24-ին, Դուբայում գտնվող Jumeirah Emirates Towers հյուրանոցի իր համարի լոգարանում` պատահաբար խեղդվելուց։ Հուղարկավորությունը տեղի է ունեցել Մումբայում։ Դիակիզումից հետո դերասանուհու աճյունը Ռամեշվարամում իջեցվել է ծովը։

Մասնակի ֆիլմագրությունը

Ծանոթագրություններ 

Հնդիկ դերասանուհիներ
Հնդիկ կինոդերասաններ
Կինոպրոդյուսերներ